|  |
| --- |
| Lietuvos gretutinių teisių asociacija AGATA |
|  |
| Įkurta | 1999 m. |
| Būstinė | S. Žukausko g. 39, 09130 Vilnius |
| Vieta | Lietuva Lietuva |
| Vadovas | Agnė Begetė |
| Tinklalapis | AGATA.lt |

**Lietuvos gretutinių teisių asociacija**, geriau žinoma kaip **AGATA** – 1999 m. įsteigta ne pelno siekianti organizacija, besirūpinanti muzikos leidėjų ir atlikėjų licencijavimu bei teisėmis Lietuvoje.

Savo narių vardu AGATA išduoda licencijas muziką grojantiems verslams. Surinktą atlyginimą paskirsto bei išmoka viso pasaulio atlikėjams ir leidėjams, pagal muzikos platformų ir transliuotojų ataskaitas.

Be licencijavimo, populiarina savo narių darbus bei padeda jiems plėtoti veiklą vykdydama edukacines bei kvalifikacijos kėlimo programas, teikdama teisines konsultacijas bei įgyvendindama įvairius lietuviškos muzikos populiarinimo projektus. 

Nuo 2018 m. rugsėjo mėnesio AGATA kas savaitę skelbia populiariausių albumų ir singlų top 100 topus Lietuvoje. Topai sudaromi pagal pardavimus ir transliacijas iš „Spotify", „Deezer", „Apple Music", „iTunes", „Google Play" ir „Shazam".

Valdymas
--------

Aukščiausias AGATA valdymo organas yra Visuotinis narių surinkimas, kuriame balsuoti gali visi AGATA nariai.

Visuotiniame narių susirinkime ketverių metų kadencijai išrenkama AGATA Taryba, kurią sudaro 5 atlikėjų ir 5 fonogramų gamintojų atstovai. Taryba priima svarbiausius asociacijos veiklos sprendimus, formuoja AGATA veiklos prioritetus.

2022 m. gegužės 19 d. Visuotinis narių susirinkimas keturių metų kadencijai išrinko naują AGATA Tarybą – 5 atlikėjus ir 5 fonogramų gamintojus:

| **FONOGRAMŲ GAMINTOJŲ ATSTOVAI** | **ATLIKĖJŲ ATSTOVAI** |
| Rasa Bubulytė | Gabrielė Vilkickytė |
| Ilona Balsytė (VŠĮ „Vilniaus Keistuolių teatras") | Vytautas Bikus |
| Justinas Čekuolis (UAB „Muzikos herojai") | Juozas Martinkėnas |
| Romualdas Michailovskis (VŠĮ „Vilnius arts") | Domantas Razauskas (pirmininkas) |
| Kaisu Pulli (Sony Music Enterntainment) | Vytautas Rumšas jaunesnysis |

Teisės aktai
------------

Lietuvos gretutinių teisių asociacijos veiklą reglamentuoja 1961 m. Romos konvencija dėl atlikėjų, fonogramų gamintojų ir transliuojančiųjų organizacijų apsaugos (Lietuvoje įsigaliojo 1999 m.), Autorių teisių ir gretutinių teisių įstatymas (1999 m.), Lietuvos gretutinių teisių asociacijos įstatai (2013 m.) ir kiti teisės aktai.

Projektai
---------

* Muzikos salė – didžiausias muzikos industrijos renginys Lietuvoje. Tarptautinės Vilniaus knygų mugė metu muzikos mylėtojai čia turi galimybę klausytis žinomų atlikėjų kūrybos gyvai, susitikti su pamėgtais muzikos kūrėjais ir leidėjais bei pirmieji įsigyti naujausius leidinius.
* AGATA akademija – intensyvus muzikos įgūdžių ir industrijos žinių kursas su muzikos profesionalais.
* PAKARTOT.LT – didžiausias lietuviškos muzikos archyvas.

Išnašos
-------

1. ↑  *Lietuvos gretutinių teisių asociacija*. Visuotinė lietuvių enciklopedija. Nuoroda tikrinta 2023-12-08.
2. ↑  „Tarptautinės platformos". *AGATA*. Nuoroda tikrinta 2019-11-28.
3. ↑  „2019 47-os savaitės klausomiausi (TOP 100)". *AGATA*. Nuoroda tikrinta 2019-11-28.
4. ↑  *Teisinė informacija'*.Nuoroda tikrinta 2023-12-08.
5. ↑  „AGATA „Muzikos salė" sugrįžta: skelbiama renginių programa". *lrt.lt*. 2024-01-31. Nuoroda tikrinta 2024-03-29.
6. ↑  „AGATA akademija". *Agata*. Nuoroda tikrinta 2024-03-29.
7. ↑  „5 metų sukaktį mininti lietuviškos muzikos platforma Pakartot.lt paskelbė populiariausių dainų topą: jis nustebins daugelį". *Delfi veidai*. Nuoroda tikrinta 2024-03-29.

Nuorodos
--------

* Oficiali svetainė
* Savaitinis klausomiausių singlų ir albumų topas